**REPERE PRIVIND EVOLUȚIA COMPETITIVITĂȚII GLOBALE. ANALIZĂ PE EXEMPLUL STATELOR MEMBRE ALE UNIUNII EUROPENE**

**Abstract**

*Sintetizând rezultatele cercetărilor teoretice şi empirice, lucrarea punctează aspectele esenţiale ale evoluţiei dezbaterilor de profil, prezintă metodologia determinării indicelui competitivităţii globale şi redă evoluția acestuia la nivelul statelor membre ale Uniunii Europene. Mai bine din jumătate din statele membre ale Uniunii Europene înregistrează o creștere a indicelui competitivității globale pe seama influenței factorilor de bază. Cu excepția a șase state (Bulgaria, Cipru, Croația, Franța, Italia, Malta), celelalte state ale Uniunii Europene prezintă o influență favorabilă a eficienței asupra indicelui competitivității globale. Cel mai mare aport al eficienței la creșterea competitivității globale se înregistrează în Portugalia, România, Letonia, Lituania și Bulgaria; la polul opus se află Malta, Cipru și Germania. În ceea ce privește influența inovării, doar trei state se remarcă printr-un impact negativ asupra indicelui competitivității globale: Finlanda (-0,08), Spania (-0,08) și Austria (-0,01); România, Cipru și Portugalia prezintă cea mai puternică influență favorabilă a inovării (+0,21; +0,19 respectiv +0,13) .*

**Cuvinte cheie**: *factorii competitivităţii, eficienţă, inovare, competitivitate internaţională; indicele competitivităţii globale.*

**JEL Classification**: F14

**1. INTRODUCERE**

Intensificarea relaţiilor economice externe au amplificat concurenţa şi au obligat agenţii economici (respectiv, economiile în ansamblu) să acorde o atenţie tot mai mare competitivităţii internaţionale. Competiția a depășit sfera economică; în prezent, nu doar firmele concurează pe piaţa bunurilor și serviciilor; ţările concurează pentru factorii de producţie mobili; oamenii concurează pentru venituri mai mari şi pentru siguranţa locului de muncă (Siebert, 2000). Neglijarea (chiar şi parţială) a competitivităţii atrage riscul ca interdependenţele comerciale dintre ţări să se transforme în dependenţe. Prin urmare, competitivitatea internaţională devine condiţia esenţială a dezvoltării independente într-o lume interdependentă.

Analiza competitivităţii globale permite aprecierea măsurii în care diferitele economii ale statelor lumii au reuşit să facă faţă provocărilor. Indiferent de dimensiunile lor, economiile – dependente de schimburile economice externe – s-au confruntat cu experienţe inedite; criza economică a generat o criză a finanţelor publice care – pe fondul unor blocaje politice – a făcut şi mai dificilă recuperarea chiar şi pentru cele mai avansate economii ale lumii. Într-un asemenea scenariu s-a admis că fundamentul creşterii economice şi dezvoltării pe termen lung îl reprezintă valorificarea potenţialului productiv de care dispune fiecare actor al pieţei mondiale; politicile economice şi reformele instituţionale au fost admise ca fiind instrumentele de bază în redefinirea coordonatelor calitative şi cantitative ale relansării prin competitivitate şi performanţă durabilă.

Plecând de la analiza competitivităţii internaţionale a diferitelor economii ale lumii, obiectivul principal al cercetării a fost acela de a identifica specificul statelor membre ale Uniunii Europene. Pentru atingerea acestui obiectiv, lucrarea este structurată după cum urmează: prima secţiune prezintă stadiul cunoaşterii în domeniu; secţiunea a doua prezintă coordonatele metodologice ale cercetării competitivităţii internaţionale; secţiunea a treia este focalizată pe analiza cromaticii competitivităţii globale la nivelul statelor membre UE; ultima secţiune sintetizează concluziile şi prezintă limitele şi direcţiile viitoare ale cercetării.

**2. STADIUL CUNOAȘTERII ÎN DOMENIU**

Complexitatea economiilor contemporane, diversificarea şi specializarea, progresul tehnic, creşterea dependenţei de materiile prime, crizele dar şi amplificarea preocupărilor de reducere a riscurilor concomitent cu cele de maximizare a câştigurilor/beneficiilor au redefinit rolul, dinamica şi structura indicatorilor de apreciere a competitivităţii globale.

La finele anilor ’80 teoria competitivităţii viza legătura dintre *creştere şi balanţa de plăţi a unei economii deschise* (Fagerberg, 1988). La mai puţin de zece ani distanţă, competitivitatea internaţională a unei țări a fost definită ca fiind *abilitatea de a vinde, abilitatea de a atrage investiţii străine directe, precum şi abilitatea de a obţine câştiguri* (Trabold, 1995). Apoi, în definirea conceptului de competitivitate internaţională s-a optat pentru asocierea cu bunăstarea economică; astfel, Coldwell (2000) opinează că se poate vorbi de competitivitate internaţională atunci când *bunăstarea economică a unei naţiuni este devansată de creşterea fluxurilor comerciale*.

Cercetări mai recente au adus contribuţii suplimentare în materie de competitivitate internaţională. Competitivitatea a fost definită ca fiind: a) abilitatea de a crea bunăstare (Kao, 2008; Onsel, 2008), fiind considerat un indicator relevant pentru evaluarea ţărilor şi regiunilor; b) un standard de viaţă ridicat într-o ţară cu cea mai mică rată a şomajului (Raportul Competitivităţii Europene, 2010); c) un set de instituţii, politici şi factori care determină nivelul de productivitate al unei ţări (Sala-I-Martin et al., 2009). Subsumând rezultatele cercetărilor teoretice şi empirice, se desprinde ideea că variabilele de care depinde câştigarea unor poziţii cât mai avantajoase sunt *performanţa*, *bunăstarea, eficienţa, inovarea* şi *sustenabilitatea*. Competitivitatea conduce la prosperitate și la un standard ridicat de trai pentru cetățeni (Oprescu, 2012).

Pentru a asigura progresul în materie de cercetare nu s-a realizat o limitare strictă la euristica pozitivă, ci s-a făcut remarcată şi euristica negativă. Cel mai „aprig” critic al conceptului de competitivitate internaţională a fost Krugman (1996), care a opinat că definiţiile date sunt „eluzive şi fără sens când se raportează la economiile naţionale; pentru economiile cu comerţ internaţional scăzut, competitivitatea este un mod amuzant de a spune productivitate”.

Privind în retrospectivă, trecând prin filtrul raţionalismului critic, putem aprecia că soliditatea teoriei competitivităţii internaţionale şi-a dovedit rezistenţa şi importanţa. De remarcat este şi faptul că traiectoria cercetărilor nu a fost una unidirecţională, ci au existat şi întoarceri în planul dezbaterilor.

**3. COORDONATELE METODOLOGICE ALE CERCETĂRII COMPETITIVITĂŢII INTERNAŢIONALE**

Analiza competitivității internaţionale se realizează după următoarele repere (Herciu, 2013): a) măsura în care se referă la aspecte macroeconomice (bunăstarea naţională, atractivitatea pentru investiţii străine şi interne) şi nu la o agregare a unor aspecte microeconomice; b) măsura în care se face diferenţa între factorii de influenţă şi indicatorii competitivităţii internaţionale; c) amplitudinea decalajelor tehnologice şi inovaţionale dintre ţări (în contextul coexistenţei economiilor bazate pe eficienţa factorilor clasici şi a economiilor bazate pe inovaţie).

Priviți prin prisma recentelor transformări la nivel global, factorii determinanţi ai competitivităţii pot fi identificați ca fiind:

a) *condiţiile factorilor de producţie*; pe această linie, preocuparea actuală primordială este de reducere a dependenţei de resurse;

b) *condiţiile cererii/ofertei*; în lipsa altor instrumente, unele state continuă să se focalizeze pe stimularea cererii agregate; totuși, tendința care se observă este de revigorare, în forme noi, a politicilor conjuncturale bazate pe stimularea ofertei (supply-side economics);

c) *dimensiunea pieței*; nu trebuie neglijată experiența țărilor care, acceptând distrugerea economiilor proprii, au devenit, principial, piețe de desfacere; în acest caz se impune precizarea că cererea externă nu se bazează exclusiv pe competitivitatea produselor exportate ci şi pe insuficienţa producţiei interne a ţărilor partenere;

d) *mediul concurenţial*; în condiţiile în care criza (economică şi financiară) a afectat cea mai mare parte a economiilor statelor lumii, competitorilor le-au fost reduse drastic perspectivele de a ţine piept firmelor puternice, performante;

e) *promovarea;* pentru a asigura coordonarea şi împărţirea activităţilor în lanţul valorii în vederea promovării, marii producători şi-au creat o reţea amplă de promovare la nivel global;

f) *intervențiile guvernamentale*; competitivitatea internațională, acolo unde este vizibilă, a fost susținută ferm prin politici publice adecvate;

g) *evenimentele neprevăzute*; unele economii au ”cules roade” exploatând favorabil oportunităţile deschise de criza economică, respectiv, speculând slăbiciunile partenerilor.

Indicatorii de apreciere a competitivităţii internaționale pot fi analizați pe două paliere: microeconomic (concentrarea schimburilor pe produse, specializarea și dinamica specializării, rata de creştere sustenabilă a profitului/capitalului firmei) și macroeconomic (indicatori ai balanței comerciale, ai deschiderii internaționale, ai concentrării/dispersiei geografice, rata de schimb, rata dobânzii, rata inflației, respectiv, indicele dezvoltării umane.

Pentru a creiona o imagine a modului în care statele Uniunii Europene au reuşit să se descurce în faţa noilor provocări ne vom raporta la rapoartele elaborate de World Economic Forum (Schwab, 2012, 2013, 2014) pe tema competitivităţii globale. Pentru aprecierea competitivităţii au fost analizaţi:

- factorii determinanţi (numiţi pilonii competitivităţii): (1) factori de bază (instituţiile, infrastructura, mediul macroeconomic, sănătate și educație primară); (2) factori de creștere a eficienței (perfecționare profesională, eficienţa și dimensiunea pieţelor – de bunuri, forță de muncă și financiară –, receptivitatea la noile tehnologii); (3) factori ai inovației (calitatea și complexitatea afacerilor şi inovarea);

- stadiile de dezvoltare ale fiecărei economii: a) stadiul 1 – orientare pe factorii de bază ai competitivităţii; b) tranziţie de la stadiul 1 către stadiul 2; c) stadiul 2 – competitivitate focalizată pe eficienţă; d) tranziţie de la stadiul 2 către stadiul 3; e) stadiul 3 – bazat pe inovare.

**4. ANALIZA COMPETITIVITĂŢII INTERNAŢIONALE A STATELOR MEMBRE UE**

În ceea ce privește încadrarea anuală pe diferitele stadii de dezvoltare predefinite a tuturor celor 140 de state, Rapoartele WEF relevă o timidă migrare a țărilor. Luând ca reper începutul (2011/2012) și sfârșitul perioadei (2014/2015) se observă că a scăzut numărul statelor din primele două grupe în favoarea următoarelor trei, ceea ce reprezintă un aspect pozitiv (tabelul 1) deoarece crește numărul economiilor bazate pe eficiență și inovare.

Privind doar prin prisma statelor membre ale Uniunii Europene, progrese pe linia încadrării a făcut doar Slovak Republic (2012/2013) și Estonia (2013/2014), aceasta din urmă reușind să se încadreze în al treilea stadiu de dezvoltare.

Prezentarea pozițiilor pe care s-au clasat statele membre ale Uniunii Europene precum și evoluția indicelui competitivității globale este redată în tabelul 2.

În intervalul 2012/2013 statele membre ale Uniunii Europene s-au clasat în intervalul 3 – 96, cea mai bună poziție deținând-o Finlanda, pe ultima poziție clasându-se Grecia (coloana 2, Tabel 2). Pe primele zece poziții s-au clasat Finland, Netherlands, Germany, United Kingdom, Denmark, Austria, Belgium, France, Luxembourg și Ireland. La polul opus, Romania, Croația și Grecia s-au clasat pe ultimele trei poziții.

În perioada 2013/2014 (coloana 3, Tabel 2), Malta, Croația, Bulgaria și Grecia câștigă cele mai multe poziții în clasament (6, respectiv, 5 poziții). Cele mai însemnate scăderi în clasamentul competitivității internaționale le înregistrează Slovenia, Czech Republic, Italia și Slovak Republic (cu 6, respectiv, 7 poziții).

**Tabelul nr. 1. Încadrarea statelor pe cele cinci stadii de dezvoltare**

|  |  |  |  |  |  |
| --- | --- | --- | --- | --- | --- |
|  | Stages of development | | | | |
| Stage 1:  Factor driven | Transition from stage 1 to stage 2 | Stage 2: Efficiency driven | Transition from stage 2 to stage 3 | Stage 3: innovation driven |
| **Ponderea orientării spre:** | | | | | |
| - factori de bază | 60% | 40-60% | 40% | 20%-40% | 20% |
| - eficienţă | 35% | 35-50% | 50% | 50% | 50% |
| - inovare | 5% | 5-10% | 10% | 10%-30% | 30% |
| **PIB/cap loc. (USD)** | < 2,0 | 2-2,99 | 3-8,99 | 9-17 | >17,0 |
| **Încadrarea statelor din UE:** | | | | | |
| 2011/2012 (nr. state) | - | - | 2 | 7 | 18 |
| 2012/2013 (nr. state) |  |  | 2 | 6 | 19 |
| 2013/2014 (nr. state) | - | - | 2 | 5 | 21 |
| 2014/2015 (nr. state) | - | - | 2 | 5 | 21 |

**Sursa:** Prelucrare după Schwab, Klaus (editor), *The Global Competitiveness Report 2011–2012*, *Report 2012–2013, Report 2013–2014, Report 2014–2015,* World Economic Forum, Geneva.

Și în perioada 2014/2015 Finlanda deschide clasamentul, iar Grecia îl închide. Cele mai spectaculoase creșteri în clasament le înregistrează România (urcă 17 poziții), Portugalia (urcă 15 poziții), Letonia și Grecia (fiecare urcând câte 10 poziții). La polul opus se află Austria, Malta și Slovenia care pierd 5, 6, respectiv, 8 poziții în clasament (coloana 4, Tabel 2).

Tabelul nr. 2. Clasamentul țărilor după valoarea indicelui competitivității globale

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | Țara | Rank | | | Scor (GCI) | | | Variații ale GCI | | |
| 2012/  2013 | 2013/  2014 | 2014/  2015 | 2012/  2013 | 2013/  2014 | 2014/  2015 | rd. 6 – rd. 5 | rd. 7 – rd. 6 | rd. 7 – rd. 5 |
| 0 | 1 | 2 | 3 | 4 | 5 | 6 | 7 | 8 | 9 | 10 |
| 1 | Austria | 16 | 16 | 21 | 5,22 | 5,15 | 5,16 | -0,07 | 0,01 | -0,06 |
| 2 | Belgium | 17 | 17 | 18 | 5,21 | 5,13 | 5,18 | -0,08 | 0,05 | -0,03 |
| 3 | Bulgaria | 62 | 57 | 54 | 4,27 | 4,31 | 4,37 | 0,04 | 0,06 | 0,10 |
| 5 | Croatia | 81 | 75 | 74 | 4,04 | 4,13 | 4,13 | 0,09 | 0 | 0,09 |
| 4 | Cyprus | 58 | 58 | 58 | 4,32 | 4,30 | 4,31 | -0,02 | 0,01 | -0,01 |
| 6 | Czech Republic | 39 | 46 | 37 | 4,51 | 4,43 | 4,53 | -0,08 | 0,1 | 0,02 |
| 7 | Denmark | 12 | 15 | 13 | 5,29 | 5,18 | 5,29 | -0,11 | 0,11 | 0 |
| 8 | Estonia | 34 | 32 | 29 | 4,64 | 4,65 | 4,71 | 0,01 | 0,06 | 0,07 |
| 9 | Finland | 3 | 3 | 4 | 5,55 | 5,54 | 5,50 | -0,01 | -0,04 | -0,05 |
| 10 | France | 21 | 23 | 23 | 5,11 | 5,05 | 5,08 | -0,06 | 0,03 | -0,03 |
| 11 | Germany | 6 | 4 | 5 | 5,48 | 5,51 | 5,49 | 0,03 | -0,02 | 0,01 |
| 12 | Greece | 96 | 91 | 81 | 3,86 | 3,93 | 4,04 | 0,07 | 0,11 | 0,18 |
| 13 | Hungarian | 60 | 63 | 60 | 4,30 | 4,25 | 4,28 | -0,05 | 0,03 | -0,02 |
| 14 | Ireland | 27 | 28 | 25 | 4,91 | 4,92 | 4,98 | 0,01 | 0,06 | 0,07 |
| 15 | Italy | 42 | 49 | 49 | 4,46 | 4,41 | 4,42 | -0,05 | 0,01 | -0,04 |
| 16 | Latvia | 55 | 52 | 42 | 4,35 | 4,40 | 4,50 | 0,05 | 0,1 | 0,15 |
| 17 | Lithuania | 45 | 48 | 41 | 4,41 | 4,41 | 4,51 | 0 | 0,1 | 0,10 |
| 18 | Luxembourg | 22 | 22 | 19 | 5,09 | 5,09 | 5,17 | 0 | 0,08 | 0,08 |
| 19 | Malta | 47 | 41 | 47 | 4,41 | 4,50 | 4,45 | 0,09 | -0,05 | 0,04 |
| 20 | Netherlands | 5 | 8 | 8 | 5,50 | 5,42 | 5,45 | -0,08 | 0,03 | -0,05 |
| 21 | Poland | 41 | 42 | 43 | 4,46 | 4,46 | 4,48 | 0 | 0,02 | 0,02 |
| 22 | Portugal | 49 | 51 | 36 | 4,40 | 4,40 | 4,54 | 0 | 0,14 | 0,14 |
| 23 | Romania | 78 | 76 | 59 | 4,07 | 4,13 | 4,30 | 0,06 | 0,17 | 0,23 |
| 24 | Slovak Republic | 71 | 78 | 75 | 4,14 | 4,10 | 4,15 | -0,04 | 0,05 | 0,01 |
| 25 | Slovenia | 56 | 62 | 70 | 4,34 | 4,25 | 4,22 | -0,09 | -0,03 | -0,12 |
| 26 | Spain | 36 | 35 | 35 | 4,60 | 4,57 | 4,55 | -0,03 | -0,02 | -0,05 |
| 27 | Sweden | 4 | 6 | 10 | 5,53 | 5,48 | 5,41 | -0,05 | -0,07 | -0,12 |
| 28 | United Kingdom | 8 | 10 | 9 | 5,45 | 5,37 | 5,41 | -0,08 | 0,04 | -0,04 |

**Sursa:** Prelucrare după Schwab, Klaus (editor), *The Global Competitiveness Report 2011–2012*, 2012/2013, 2013/2014, 2014/2015, World Economic Forum, Geneva, pp. 13-16

Pentru întreaga perioadă analizată (2012-2015) se observă mutații mai ample în clasamentul competitivității internaționale. România, Grecia, Portugalia și Letonia urcă cele mai multe poziții în clasament (19, 15 și 13 poziții). La polul opus se află Franța și Polonia (care pierd fiecare câte două poziții), Olanda (care pierde trei poziții) și Suedia (care pierde șase poziții).

Evoluția indicelui competitivității globale ce a stat la baza întocmirii clasamentului relevă oscilații crescătoare și descrescătoare (col. 8 și 9, tabel 2). Imaginea de ansamblu privind aceste oscilații este redată în figura 1.

|  |
| --- |
|  |
| **Figura nr. 2. Evoluția indicelui competitivității globale (pe țări și pe intervale de referință: 2012/2013, 2013/2014, 2014/2015)** |

Ultima coloană din tabelul 1 relevă variația indicelui competitivității globale pentru întreaga perioadă analizată (2012-2015); marja de variație este inclusă în intervalul -0,12 (Slovenia) și +0,23 (România).

Tabelul nr. 3. Evoluția influenței factorilor de influență ai indicelui competitivității globale

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  |  | Subindecși ai GCI | | | | | | Sensul și amplitudinea influenței factorilor | | |
|  | Țara | Factori de bază | | Eficiența | | Inovarea | |
| 2013/  2014 | 2014/  2015 | 2013/  2014 | 2014/  2015 | 2013/  2014 | 2014/  2015 | Factori de bază | Eficiența | Inovarea |
| 0 | 1 | 2 | 3 | 4 | 5 | 6 | 7 | 8 | 9 | 10 |
| 1 | Austria | 5,63 | 5,71 | 4,97 | 4,96 | 5,14 | 5,11 | +0,08 | -0,01 | -0,03 |
| 2 | Belgium | 5,51 | 5,53 | 5,03 | 5,07 | 5,07 | 5,11 | +0,02 | +0,04 | +0,04 |
| 3 | Bulgaria | 4,73 | 4,71 | 4,18 | 4,31 | 3,28 | 3,27 | -0,02 | +0,13 | -0,01 |
| 4 | Cyprus | 4,84 | 4,73 | 4,34 | 4,28 | 3,87 | 4,06 | -0,11 | -0,06 | +0,19 |
| 5 | Croatia | 4,69 | 4,66 | 4,05 | 4,11 | 3,46 | 3,47 | -0,03 | +0,06 | +0,01 |
| 6 | Czech Republic | 4,80 | 5,02 | 4,51 | 4,62 | 4,07 | 4,07 | +0,22 | +0,11 | 0,00 |
| 7 | Denmark | 5,55 | 5,85 | 5,05 | 5,11 | 5,14 | 5,19 | +0,30 | +0,06 | +0,05 |
| 8 | Estonia | 5,43 | 5,54 | 4,64 | 4,73 | 4,08 | 4,17 | +0,11 | +0,09 | +0,09 |
| 9 | Finland | 5,97 | 5,97 | 5,30 | 5,27 | 5,65 | 5,57 | 0,00 | -0,03 | -0,08 |
| 10 | France | 5,50 | 5,42 | 5,00 | 5,07 | 4,84 | 4,86 | -0,08 | +0,07 | +0,02 |
| 11 | Germany | 5,90 | 5,91 | 5,31 | 5,26 | 5,59 | 5,65 | +0,01 | -0,05 | +0,06 |
| 12 | Greece | 4,30 | 4,50 | 4,06 | 4,15 | 3,46 | 3,55 | +0,20 | +0,09 | +0,09 |
| 13 | Hungary | 4,61 | 4,71 | 4,28 | 4,30 | 3,60 | 3,62 | +0,10 | +0,02 | +0,02 |
| 14 | Ireland | 5,18 | 5,19 | 4,89 | 4,97 | 4,81 | 4,85 | +0,01 | +0,08 | +0,04 |
| 15 | Italy | 4,85 | 4,82 | 4,34 | 4,36 | 4,22 | 4,26 | -0,03 | +0,02 | +0,04 |
| 16 | Latvia | 5,00 | 5,15 | 4,41 | 4,60 | 3,61 | 3,68 | +0,15 | +0,19 | +0,07 |
| 17 | Lithuania | 4,91 | 5,08 | 4,35 | 4,54 | 3,93 | 3,97 | +0,17 | +0,19 | +0,04 |
| 18 | Luxembourg | 5,87 | 6,02 | 4,92 | 4,97 | 4,84 | 4,93 | +0,15 | +0,05 | +0,09 |
| 19 | Malta | 5,17 | 5,13 | 4,52 | 4,43 | 4,03 | 4,03 | -0,04 | -0,09 | 0,00 |
| 20 | Netherlands | 5,89 | 5,95 | 5,27 | 5,28 | 5,36 | 5,41 | +0,06 | +0,01 | +0,05 |
| 21 | Poland | 4,72 | 4,80 | 4,60 | 4,64 | 3,65 | 3,66 | +0,08 | +0,04 | +0,01 |
| 22 | Portugal | 4,96 | 5,00 | 4,36 | 4,57 | 4,06 | 4,19 | +0,04 | +0,21 | +0,13 |
| 23 | Romania | 4,32 | 4,48 | 4,13 | 4,32 | 3,32 | 3,53 | +0,16 | +0,19 | +0,21 |
| 24 | Slovak Republic | 4,60 | 4,58 | 4,31 | 4,31 | 3,59 | 3,59 | -0,02 | 0,00 | 0,00 |
| 25 | Slovenia | 5,06 | 4,86 | 4,14 | 4,17 | 3,88 | 3,88 | -0,20 | +0,03 | 0,00 |
| 26 | Spain | 5,05 | 4,98 | 4,64 | 4,67 | 4,14 | 4,06 | -0,07 | +0,03 | -0,08 |
| 27 | Sweden | 5,95 | 5,86 | 5,31 | 5,25 | 5,46 | 5,38 | -0,09 | -0,06 | -0,08 |
| 28 | United Kingdom | 5,48 | 5,49 | 5,45 | 5,51 | 5,15 | 5,21 | +0,01 | +0,06 | +0,06 |

**Sursa:** Prelucrare după Schwab, Klaus (editor), *The Global Competitiveness Report* 2013/2014, 2014/2015, World Economic Forum, Geneva, pp. 14,16

Mai bine din jumătate din statele membre ale Uniunii Europene înregistrează o creștere a indicelui competitivității globale pe seama influenței factorilor de bază. Cele mai importante influențe negative ale factorilor de bază asupra indicelui competitivității globale le înregistrează Slovenia (-0,22) și Cipru (-0,11).

Cu excepția a șase state (Austria, Cipru, Finlanda, Germania, Malta și Suedia), celelalte state ale Uniunii Europene prezintă o influență favorabilă a eficienței asupra indicelui competitivității globale. Cel mai mare aport al eficienței la creșterea competitivității globale se înregistrează în Portugalia, România, Letonia, Lituania și Bulgaria. Cel mai mult la acest capitol pierd Malta, Cipru și Germania.

În ceea ce privește influența inovării, doar cinci state se remarcă printr-un impact negativ asupra indicelui competitivității globale: Finlanda, Spania și Suedia (-0,08), , Austria (-0,03) și Bulgaria (-0,1). România, Cipru și Portugalia prezintă cea mai puternică influență favorabilă a inovării (+0,21; +0,19 respectiv +0,13) .

Imaginea ordonării statelor membre ale Uniunii Europene în funcție de mărimea indicelui competitivității globale este redată în figura 2.

Figura nr. 2. Ordonarea țărilor UE în funcție de valoarea indicelui competitivității globale (2014/2015)

**5. CONCLUZII**

Competitivitatea a fost şi rămâne o prioritate în planul dezbaterilor de ordin ştiinţific, dar şi o preocupare majoră a tuturor economiilor statelor lumii. Politicile economice şi reformele instituţionale au fost admise ca fiind instrumentele de bază în redefinirea coordonatelor calitative şi cantitative ale relansării prin competitivitate şi performanţă durabilă.

Factorii determinanţi ai competitivităţii globale (factori tradiţionali, eficienţa şi inovarea) şi indicatorii macroeconomici specifici fiecărei ţări (precum produsul intern brut pe cap de locuitor) permit încadrarea economiilor statelor lumii în diferite stadii de dezvoltare. Conform ultimului raport al WEF (2014/2015), la nivelul Uniunii Europene, din cele 27 de state două (România și Bulgaria) se încadrează în stadiul 2 (bazate pe eficiență), cinci se încadrează în stadiul tranziției de la eficiență la inovare (Croația, Ungaria, Letonia, Lituania, Polonia), restul statelor (21 la număr) încadrându-se în stadiul al treilea.

În ceea ce privește indicele competitivității globale, la partea inferioară a clasamentului se află Grecia, Croația, Slovacia și Slovenia, unde predomină influența primelor două categorii de factori. La partea superioară a clasamentului se află Marea Britanie, Olanda, Germania și Finlanda, pentru care o influență dominantă exercită a treia categorie de factori (inovarea).

***Limitele şi direcţiile viitoare ale cercetării.*** Cercetarea se raportează doar la informaţiile oferite de rapoartele elaborate de Forumul Economic Mondial. Pentru a surmonta această limită, în cadrul cercetărilor viitoare avem în vedere nu doar analiza informaţiilor oferite şi de alte lucrări (surse), ci şi efectuarea unor proiecţii privind potenţialul competitiv al statelor membre ale Uniunii Europene.

**BIBLIOGRAFIE**

1. Coldwell, D. (2000), *The question of international competitiveness*, International Advances in Economic Research, Vol. 6(3), pp. 417-426.
2. European Union (2010), *European Competitiveness Report 2010*, Publications Office of the European Union, Luxembourg.
3. Fagerberg, J. (1988), *International competitiveness*, The Economic Journal, Vol. 98, pp. 355-374.

Herciu, M. (2013), *Studii post-doctorale în economie*, vol. V, *Studii şi cercetări privind impactul globalizării asupra structurii şi dinamicii economiilor*, Editura Academiei Române, Bucureşti.

Kao, C., Wu, W., Hsieh, W. J., Wang, T. Y., Lin, C., Chen, L. H. (2008), *Measuring the National Competitiveness of Southeast Asian Countries*, European Journal of Operational Research, 187, pp. 613-628.

1. Krugman, P. (1996), *Making Sense of the Competitiveness Debate*, Oxford Review of Economic Policy, Vol. 12(3), pp. 17-25.
2. Onsel, S., Ulengin, F., Ulusoy, G., Aktas, E., Kabak, O. and Topcu, Y. I. (2008), *A New Perspective on the Competitiveness of Nations*, Socio-Economic Planning Sciences, Vol. 42, 221-246.
3. Oprescu, R. (2012), *Bridging intellectual capital and the competitiveness of nations*, Management & Marketing Challenges for the Knowledge Society, Vol. 7(1), pp.73-88
4. Sala-I-Martin, X., Blanke, J., Drzeniek Hanouz, M.,Geiger, T., Mia, I. (2009), *The Global Competitiveness Index 2009-2010. Contributing to Long-Term Prosperity amid the Global Economic Crisis*, World Economic Forum, Geneva.
5. Siebert, H. (2000), *The paradigm of locational competition*, Working Paper No. 367, Kiel Institute for the World Economy.
6. Trabold, H. (1995), *Market Spreading versus Market Concentration: The Choice of Export Marketing Strategies Reconsidered*, Vierteljahrshefte zur Wirtschaftsforschung, Vol. 64 (4), pp. 573–589.
7. Schwab, Klaus (editor) (2012), *The Global Competitiveness Report 2012–2013*, World Economic Forum, Geneva.
8. Schwab, Klaus (editor) (2013), *The Global Competitiveness Report 2013–2014*, World Economic Forum, Geneva.
9. Schwab, Klaus (editor) (2014), *The Global Competitiveness Report 2014–2015*, World Economic Forum, Geneva.